Genesi 37 | Beibele Inthaneteng | Phetolelo ya Lefase le Lefsa
37 Jakobo a dula nageng yeo tatagwe a diiletšego go yona,+ nageng ya Kanana.+
2 Ye ke pego ya Jakobo.
Ge Josefa+ a be a na le nywaga e lesomešupa, o be a diša dinku a na le bomorwarragwe mehlapeng+ ka ge e be e sa le mošemane. O be a na le barwa ba Biliha+ le barwa ba Silipa+ basadi ba tatagwe. Ka gona Josefa a tliša pego e mpe ka bona go tatago bona.+
3 Isiraele o be a rata Josefa go feta barwa ba bangwe ba gagwe ka moka+ ka gobane e be e le morwa wa botšofading bja gagwe; a re a direlwe seaparo se setelele sa methalothalo.+
4 Ge bomorwarragwe ba bona gore tatago bona o be a mo rata go ba feta ka moka, ba thoma go mo hloya+ gomme ba se sa kgona go bolela le yena gabotse.+
5 Ka morago Josefa o ile a lora gomme a botša bomorwarragwe toro yeo,+ gomme bona ba hwetša lebaka le lengwe la go mo hloya.
6 A re go bona: “Hle theetšang toro ye yeo ke e lorilego.+
7 Re be re tlema dingata gare ga tšhemo ge ke bona ngata ya ka e ema thwii, ke moka dingata tša lena tša e dikanetša tša e khunamela.” +
8 Bomorwarragwe ba re go yena: “A o ra gore ruri o tlo ba kgoši ya rena?+ Goba o ra gore ruri o tlo re buša?”+ Ka gona ba hwetša lebaka le lengwe gape la go mo hloya ka baka la ditoro tša gagwe le mantšu ao a a boletšego.
9 A buša a lora toro e nngwe gape, gomme a e laodišetša bomorwarragwe a re: “Ke lorile toro e nngwe gape, mo go yona ke lorile letšatši le kgwedi le dinaledi tše lesometee di nkhunamela.”+
10 Ya re ge a e laodišetša tatagwe gotee le bomorwarragwe, tatagwe a mo kgalemela a re go yena:+ “Toro ye o e lorilego e ra go re’ng? A o ra gore ruri nna le mmago le bomorwarrago re tlo wela fase ra go khunamela?”
11 Bomorwarragwe ba mo hufegela,+ eupša tatagwe a šetša se a se boletšego.+
12 Bomorwarragwe ba ya go fudiša dihuswane tša tatago bona kgauswi le Shikeme.+
13 Ka morago ga lebakanyana Isiraele a re go Josefa: “A bomorwarrago ga ba diše dihuswane kua kgauswi le Shikeme? Etla ke go rome go bona.” Yena a mo araba a re: “Ke tla ya!”+
14 A re go yena: “Eya hle. Sepela o yo bona ge e ba bomorwarrago ba šireletšegile le gore dihuswane le tšona di šireletšegile gomme o boe o tle o mpegele.”+ Ka go re’alo Josefa a tloga moeding wa Heburone+ a leba thoko ya Shikeme.
15 Ka morago monna yo mongwe a mo hwetša a ralala nageng. Ke moka monna yoo a mmotšiša a re: “O nyaka eng?”
16 Josefa a mo araba a re: “Ke nyaka bomorwarre. Anke o mpotše hle, ba dišitše dihuswane kae?”
17 Monna yoo a re: “Mo gona ba tlogile, ka gobane ke ba kwele ba re: ‘A re yeng Dothane.’” Ka gona Josefa a šala bomorwarragwe morago gomme a ba hwetša Dothane.
18 Ba mmona a sa le kgole, gomme pele ga ge a ba batamela ba mo logela maanomabe a go mmolaya.+
19 Ka gona ba botšana ba re: “Bonang molori yola o a tla.+
20 Bjale etlang re mmolayeng re mo lahleleng ka go o mongwe wa mekoti ya meetse;+ re tla re o jelwe ke sebata se sešoro.+ Ke moka re tla bona gore go tla direga eng ka ditoro tša gagwe.”
21 Ge Rubeni a ekwa seo a leka go mo hlakodiša diatleng tša bona.+ Ka gona a re: “A re se mmolayeng.”+
22 Rubeni a iša pele a re go bona: “Le se ke la tšholla madi.+ Mo lahleleng mokoting wo wa meetse wo o lego mo lešokeng gomme le se ke la mo iša seatla.”+ Maikemišetšo a gagwe e be e le go mo hlakodiša diatleng tša bona e le gore a mmušetše go tatagwe.
23 Ya re gateetee ge Josefa a fihla go bomorwarragwe, ba mo hlobola seaparo sa gagwe se setelele, e lego seaparo se setelele sa methalothalo seo a bego a se apere;+
24 ka morago ga moo ba mo tšea ba mo lahlela ka mokoting wa meetse.+ Ka nako yeo mokoti woo o be o se na selo; go be go se na meetse ka go wona.
25 Ke moka ba dula fase ba ja.+ Eitše ge ba emiša mahlo ba lebelela, ba bona Baishimaele+ bao ba sepelago ka dikamela ba etšwa Gileada, gomme dikamela tša bona di be di rwele boreku* bja go nkga bose, setlolo seo se bitšwago balesamo le letswamathi leo le nago le boreku.+ Ba be ba le tseleng ya go di theošetša Egipita.
26 Ge ba bona seo Juda a re go bomorwarragwe: “Re tla boelwa ke eng ge re ka bolaya morwarrago rena gomme ra khupetša madi a gagwe?+
27 Tlang re mo rekišetše Baishimaele,+ a re se mo išeng diatla.+ Se se šalago ke gore ke morwarrago rena, nama e tee le rena.” Ka gona ba theetša morwarrago bona.+
28 Bjale gwa feta banna bale, barekiši ba Bamidiane.+ Ka gona bomorwarrago Josefa ba mo goga ba mo ntšha ka mokoting wa meetse+ gomme ba mo rekišetša Baishimaele bao ka ditsekana tše masomepedi tša silifera.+ Mafelelong barekiši bao ba fihla Egipita le Josefa.
29 Ka morago Rubeni a boela kua mokoting wa meetse gomme a hwetša Josefa a se gona ka moo mokoting. Ka gona a gagola diaparo tša gagwe.+
30 Ge a boetše go bomorwarragwe a re: “Joo ngwana yola o ile! Bjale nna ke tla ya kae?”+
31 Ba tšea seaparo sela se setelele sa Josefa gomme ba hlaba phooko ke moka ba ina seaparo seo leboelela mading a yona.+
32 Ka morago ga moo ba tšea seaparo sela se setelele sa methalothalo ba se romela go tatago bona gomme a botšwa gore: “Se re se hweditšego se se. Hle se hlahlobe+ o bone ge e ba e le seaparo sa morwa wa gago goba go se bjalo.”+
33 A se hlahloba gomme a re: “Ke seaparo sela se setelele sa morwa wa ka! O jelwe ke sebata se sešoro!+ Ruri Josefa o rathagane!”+
34 Ka gona Jakobo a gagola diaparo tša gagwe gomme a itata ka mokotla mathekeng a ba a fetša matšatši a mantši a llela morwa wa gagwe.+
35 Barwa ba gagwe ka moka le barwedi ba gagwe ka moka ba ema ba mo homotša,+ eupša a gana go homotšega gomme a re:+ “Ke tla theogela Bodulabahu* go morwa wa ka ke lla!” Tatagwe a se kgaotše go mo llela.
36 Lega go le bjalo, Bamidiane ba ile ba mo rekiša Egipita, ba mo rekišetša Potifara mohlankedi wa kgoro ya Farao,+ yena molaodi wa bahlapetši.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D37%26wtlocale%3DSE%26srcid=share⊂ject=Bala Beibele Inthaneteng